b'\n_START_ARTICLE_\nBergen-Belsenin keskitysleiri\n_START_PARAGRAPH_\nBergen-Belsen oli natsien keskitysleiri Ala-Saksissa l\xc3\xa4hell\xc3\xa4 Bergenin kaupunkia. Vuosien 1943 ja 1945 v\xc3\xa4lisen\xc3\xa4 aikana siell\xc3\xa4 kuoli arvion mukaan ainakin 50\xc2\xa0000 ihmist\xc3\xa4. Tunnetuin leirin uhreista lienee Anne Frank.\n_START_SECTION_\nLeirin vaiheet\n_START_PARAGRAPH_\nBergen-Belsen perustettiin vuonna 1940 sotavankileiriksi vangiksi j\xc3\xa4\xc3\xa4neit\xc3\xa4 belgialaisia ja ranskalaisia sotilaita varten. Vuonna 1942 leiri muutettiin keskitysleiriksi ja asetettiin SS-joukkojen alaisuuteen huhtikuussa 1943. Leirill\xc3\xa4 ei ollut kaasukammioita, koska se ei ollut varsinainen tuhoamisleiri, joita perustettiin kauemmas it\xc3\xa4\xc3\xa4n._NEWLINE_Helmikuussa 1945 leirill\xc3\xa4 puhkesi pilkkukuume-epidemia. Tilannetta pahensi se, ett\xc3\xa4 Bergen-Belseniin siirrettiin viimeisien kuukausien aikana sairaita vankeja toisilta leireilt\xc3\xa4. Bergen-Belsen nimitettiin Sairasleiriksi (Krankenlager) \xe2\x80\x93 se oli siis tarkoitettu l\xc3\xa4hinn\xc3\xa4 kroonisesti sairaille vangeille._NEWLINE_Adolf Hitler k\xc3\xa4ski purkaa leirin ja marssittaa vangit 300 kilometri\xc3\xa4 it\xc3\xa4\xc3\xa4n uudelle leirille. H\xc3\xa4n kumosi k\xc3\xa4skyns\xc3\xa4, koska alaiset todistivat h\xc3\xa4nelle, ettei kukaan vangeista pystyisi k\xc3\xa4velem\xc3\xa4\xc3\xa4n edes 300 metri\xc3\xa4. Lopulta leiri p\xc3\xa4\xc3\xa4tettiin j\xc3\xa4tt\xc3\xa4\xc3\xa4 liittoutuneille, koska arveltiin, ett\xc3\xa4 se osaltaan hidastaisi n\xc3\xa4iden etenemist\xc3\xa4. Lis\xc3\xa4ksi pidettiin mahdollisena, ett\xc3\xa4 tautiepidemia levi\xc3\xa4isi my\xc3\xb6s hy\xc3\xb6kk\xc3\xa4\xc3\xa4jiin haitaten n\xc3\xa4iden etenemist\xc3\xa4. Epidemia riehui leiriss\xc3\xa4 edelleen sen joutuessa liittoutuneiden k\xc3\xa4siin kev\xc3\xa4\xc3\xa4ll\xc3\xa4 1945._NEWLINE_Leirin valtauksen j\xc3\xa4lkeen britit polttivat alkuper\xc3\xa4isen leirin maan tasalle tautien takia, ja perustivat asukkaille uuden leirin l\xc3\xa4heiseen sotilastukikohtaan. Alkuper\xc3\xa4isen vankileirin paikka on nyky\xc3\xa4\xc3\xa4n avoinna yleis\xc3\xb6lle ja siell\xc3\xa4 sijaitsee uhrien muistomerkki sek\xc3\xa4 vierailijakeskus.'